На основу члана 25. став 1. Закона о јавном информисањ и медијима („Сл. гласник РС“, бр. 83/14,58/15 и 12/16-аутентично тумачење), члана 24. став 1. Правилника о суфинансирању пројеката за остваривање јавног интереса у области информисања („Сл. гласник РС“, бр. 16/16 и 8/17) и Одлуке председника општине датог на Записник комисије за оцену пројеката поднетих на Јавни позив за учешће на конкурсу за суфинансирање пројеката којима се остварује јавни интерес у области јавног информисања на територији општине Ћићевац у 2020. години од 25.05.2020. године,

Председник општине је донео

**РЕШЕЊЕ**

**О ДОДЕЛИ СРЕДСТАВА ИЗ БУЏЕТА ОПШТИНЕ ЋИЋЕВАЦ КОЈИМА СЕ ОСТВАРУЈЕ ЈАВНИ ИНТЕРЕС У ОБЛАСТИ ЈАВНОГ ИНФОРМИСАЊА ЗА 2020. ГОДИНУ**

I

Овим Решењем утврђује се расподела средстава, опредељених Одлуком о буџету општине Ћићевац за 2020. годину („Сл. лист општине Ћићевац“, бр. 16/19) и Решењем о расписивању конкурса за суфинансирање пројеката којима се остварује јавни интерес у области јавног информисања на територији општине Ћићевац у 2020. години („Сл. лист општине Ћићевац“, бр. 2/20) у разделу 4, глава 4.01, функција 830, програм 13- Развој културе, ПА 0004- Остваривање и унапређење јавног интереса у области јавног информисања, позиција 115, економска класификација 423400 – услуге информисања јавности о актуелним дешавањима од значаја за живот грађана у укупном износу од 1.300.000,00 динара.

Средства су појединачно одобрена на следећи начин:

|  |  |  |  |
| --- | --- | --- | --- |
| Ред.бр. | Подносилац пријаве | Укупна вредност пројекта у дин. | Износ додељених средстава |
| 1 | Агенција „Канал 12-037“ Крушевац | 736.000,00 | 250.000.00 |
| 2 | РТВ „Канал М“ д.о.о. Параћин | 1.412.600,00 | 300.000,00 |
| 3 | РТК Крушевац | 1.660.000,00 | 450.000,00 |
| 4 | “Add production d.o.o “Крушевац | 1.040.000,00 | 200.000,00 |
| 5 | “Агро Југ медиа “Ниш | 267.000,00 | 50.000,00 |

I I

На основу овог Решења, са сваким учесником конкурса који је добио средства за суфинансирање пројеката за остваривање јавног интереса у области јавног информисања за 2020. годину , наведеним у претходној тачки, биће закључен уговор.

I I I

Ово Решење, доставиће се свим учесницима путем поште и објавиће се на званичној интернет презентацији општине Ћићевац <http://www.cicevac.rs/>.

О б р а з л о ж е њ е

Председник општине Ћићевац, расписао је Конкурс за суфинансирање пројеката којима се остварује јавни интерес у области јавног информисања на територији општине Ћићевац у 2020. години, који је објављен у „Сл. листу општине Ћићевац 2/20“ и на званичној интернет презентацији општине <http://www.cicevac.rs/> дана 12.02.2020. године.

Конкурс је био отворен 15 дана од дана објављивања на званичној интернет презентацији општине Ћићевац, односно закључно са 26.02.2020. године.

Приспело је још 13 конкурсних пријава:

1. ''ADD PRODUCTION D.O.O'' КРУШЕВАЦ;(пројекат: ''Округ Ћићевац'')
2. ''ADD PRODUCTION D.O.O'' КРУШЕВАЦ;(пројекат: ''Играј Мораво'')
3. ''ЛИГА ЗА ИСТРАЖИВАЧКО НОВИНАРСТВО''КРУШЕВАЦ
4. ''AGENCIJA ZA KONSALTING LOTIS'' KRUŠEVAC;
5. ''ПОБЕДА Д.О.О ' КРУШЕВАЦ;
6. '' CENTAR ZA ISTRAŽIVAČKO NOVINARSTVO''KRUŠEVAC
7. '' REORGANIZACIJA '' NIŠ
8. '' DIRECT LINK D.O.O '' BEOGRAD;(пројекат: ''Еко Ћићевац'')
9. '' DIRECT LINK D.O.O '' BEOGRAD;(пројекат: ''Енергетска ефикасност у Ћићевцу'')
10. ''ИНФО 24 МЕДИЈА Д.О.О'' БЕОГРАД;
11. ''МУЛТИКУЛТУРА СРБИЈЕ'' МАЛА ВРБНИЦА;
12. ''ПОРТАЛ 035'' ПАРАЋИН;
13. ''CLOUDCODE'' НИШ;

Наведене пријаве јесу поднете у року, али не испуњавају до краја услове конкурса, односно предложена пројектна активност није у довољној мери подобна за остваривање јавног интереса у области јавног информисања на територији општине Ћићевац.

На основу члана 24. Закона о јавном информисању и медијима („Сл. гласник РС“, бр.83/14, 58/15 и 12/16-аутентично тумачење) и члана 19-23., а у вези са чланом 24. Правилника о суфинансирању пројеката за остваривање јавног интереса у области информисања („Сл. гласник РС“, бр. 16/16 и 8/17), Председник општине је Решењем бр. 642-9/20-06 од 13.05.2020. године образовао Комисију за оцену пројеката поднетих на Конкурс за суфинансирање пројеката производње медијских садржаја из области јавног информисања (у даљем тексту: Комисија).

Комисија је дана 14.05.2020. године извршила оцену пројеката поднетих поводом расписаног Конкурса за суфинансирање пројеката производње медијских садржаја из области јавног информисања у 2020. години, и дала предлог за доделу средстава из буџета Општине Ћићевац за пројекте којима се остварује јавни интерес у области информисања за 2020.годину.

Комисија је приликом оцењивања приспелих пројеката пошла од критеријума за оцену пројеката утврђених Правилником о суфинансирању пројеката за остваривање јавног интереса у области информисања и наведеним конкурсом.

Комисија је, приликом оцењивања наведених пројеката, утврдила ближе критеријуме и то: гледаност телевизијског програма и слушаност радијског програма; покривреност подручја емитовања, тираж штампаних медија; територија реализације пројекта; учешће финансијских средстава из буџета Општине Ћићевац у планираном укупном буџету учесника конкурса у текућој годину.

Комисија је водила рачуна и о медијима регионалног карактера видљивим на територији општине Ћићевац који су својим пројектима предвидели праћење свих активности о јавног значаја у општини Ћићевац.

Комисија је, полазећи од наведених критеријума у Правилнику о суфинансирању пројеката за остваривање јавног интереса у области информисања и Конкурсу за суфинансирање пројеката производње медијских садржаја из области јавног информисања у 2020. години , донела предлог о додели средстава учесницима конкурса.

Ово Решење је коначно и против њега се може покренути управни спор.

ПРЕДСЕДНИК ОПШТИНЕ ЋИЋЕВАЦ

бр. 642-9/20-06 до 25.05.2020. године

ПРЕДСЕДНИК ОПШТИНЕ

Златан Кркић